Ar skritur-se a blij din kalz peogwir eo resis en e c'herioù : pezh vez lavaret sklaer 'vez empentet sklaer… ha daoust ma vije lennegel e chom  gwirion ar pozioù distaget gant an dud : yac'h eo. Ouzpenn-se eo frammet mat al levr.  "Intimist" a c'heller ober dioutañ. Heuliañ a reer ur vaouez kozh e selin he buhez, en he jestroù pemdez met ivez en he distro war he amzer-dremenet. Ul levr dous eo : seder a-walc'h eo ar vaouez, nemet tro ar fin. Souezhet on bet o welet pegen digounnar e oa e-keñver he bugaleaj, met kavout a ra din emañ aze an dalc'h, en he doare da gempenn ha da glenkañ pep tra eus he amzer-dremenet, evel ma ra en he zi a-raok degemer  he mignoned. C'hwervik eo ivez, met pas re : an enez a aocher warno a-benn ar fin. Fiziañs 'zo. Setu perak eo ken dous al levr.  Pegen evurus on e vije eus seurt levrioù e brezhoneg : levrioù emaer bountet gant ur red diabarzh d'o skrivañ, n'eo ket gant ur red kevredigezhel pe me 'oar… Magus int.  A-hend-all on bet skoet gant un elfenn-dreuz, un heñvelidigezh bennak etre al levr-mañ hag hini Yann-Fulup Dupuy Penn ar veaj. Desachet eo bet va evezh gant bezañs ar c'hazh, ar plas bras en deus e pep levr hag an doare m'en deus haroz pep skrivagner da vont dezhañ gant un anv disheñvel bep tro… heverk eo peogwir n'eo ket boutin. Neuze em eus laosket va ijin da gantreal hag em eus kavet pontoù all n'int ket ken teknik met e-keñver lañs, kest… Ar memes istor a c'hellont kontañ o daou en ur mod. Ne gav ket din vije graet a-ratozh, n'eo ket un degouezh kennebeut moarvat p'en em anavezont. Dedennus em eus kavet.